《古诗二首》
宋代·陶应靁

晨选期门士，大猎南山阳。
白日照旌旗，咫尺临清光。
之子才且照，结发在戎行。
控弮拉羆虎，馀勇殊未央。
回车宴五柞，举烽令行觞。
禾黍被中野，松柏生高冈。
借问何所思，所思在冀方。
彼美冀方士，安得同翱翔。
峨峨切云冠，奕奕夫容剑。
扬扬徒旅繁，济济驾紫燕。
行行向双阙，去上未央殿。
君明臣亦良，四海毕清晏。
斋房多灵芝，郊薮凤凰见。
群臣亦何为，称功劝封禅。
中夜整冠带，览彼明月光。
屏营不能寐，忧心独怦怦。
危坐待月发，牵牛直南荣。
盈庭树兰蕙，芬香日凋零。
客行随所适，感物怀故乡。
朝发雁门道，夕入兰台宫。
佳宾会若云，列鼎吹笙簧。
终岁极燕乐，保己有馀庆。